Predkladacia správa

 
Návšteva predsedu vlády Macedónskej republiky (ďalej MK) Nikolu Gruevskeho v Slovenskej republike (ďalej SR) v dňoch 4.-5. októbra 2009, ktorá sa uskutočnila na pozvanie predsedu vlády SR Roberta Fica, bola prvou oficiálnou návštevou macedónskeho premiéra v SR po viac ako 10 rokoch a z tohto dôvodu ju možno považovať za prelomovú. 
 
Premiéra N. Gruevskeho počas návštevy sprevádzal podpredseda vlády pre európske záležitosti Vasko Naumovski, ministerka vnútra Gordana Jankuloska a generálny riaditeľ Agentúry pre zahraničné investície MK Viktor Mizo. V delegácii bola aj vyše 20-členná skupina podnikateľov a novinári viacerých macedónskych mienkotvorných elektronických a printových médií. 
 
Počas návštevy premiér N. Gruevski uskutočnil stretnutie tête-à-tête a následne plenárne rokovania s predsedom vlády SR R. Ficom a s podpredsedom NR SR M. Čížom v zastúpení predsedu NR SR P. Pašku. V rámci návštevy sa uskutočnilo separátne rokovanie medzi podpredsedom vlády pre európske záležitosti V. Naumovskim a ministrom zahraničných vecí SR M. Lajčákom na pôde MZV SR. Súčasťou programu bolo aj slovensko-macedónske podnikateľské fórum, ktoré organizovali agentúra SARIO v spolupráci s Macedónskou obchodnou komorou a Agentúrou pre zahraničné investície, ktoré spoločne otvorili premiér N. Gruevski a minister hospodárstva SR Ľ. Jahnátek na pôde MH SR.
 
Predmetnú návštevu možno celkovo považovať za úspešnú. Obe strany konštatovali bezproblémové vzťahy a súčasne potvrdili záujem o prehĺbenie bilaterálnych kontaktov vo všetkých oblastiach spoločného záujmu s akcentom na hospodársko-ekonomickú spoluprácu 
a integračný proces Macedónskej republiky do EÚ a NATO a s tým spojeného záujmu o slovenské skúsenosti.